古典制約嘅過程喺大多數動物物種甚至某啲植物嘅身上都觀察得到，古典制約嘅過程令到生物能夠學識邊啲刺激傾向一齊出現，令到生物有能力預測周圍環境嘅變化。例如係有心理學實驗就顯示，人類喺撞到之前未遇到過嘅刺激嗰陣會留意呢啲刺激傾向同邊啲已知嘅刺激一齊出現，並且按呢個資訊對嗰啲新嘅刺激做判斷－例如家吓有個人a君，佢啱啱識咗個新朋友b君，如果a君每次撞到b君嗰陣都有啲令佢唔舒服嘅事發生嘅話，a君好快會學識將b君同啲令佢唔舒服嘅事聯想埋一齊，學曉應該要避開b君。